**Saistošo noteikumu projekta “Liepājas valstspilsētas pašvaldības stipendiju piešķiršanas saistošie noteikumi ­­­­­­­­”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu izdošanas mērķis ir sekmēt Liepājas valstspilsētas pašvaldības domes (turpmāk – dome) noteikto speciālistu piesaisti un to sniegto pakalpojumu pieejamību pašvaldības institūcijās un kapitālsabiedrībās, kurās pašvaldībai pieder kapitāldaļas vai kurām deleģēta pārvaldes uzdevuma veikšana, vai pie citām privātpersonām, kuras sniedz sabiedrībai nozīmīgus pakalpojumus.  Saistošie noteikumi nepieciešami, lai piesaistītu kvalificētus speciālistus, vienlaikus sekmējot saimnieciskās darbības attīstību un ar pašvaldības autonomajām funkcijām saistītu pakalpojumu, īpaši veselības aprūpes pieejamību un ilgtspējīgu attīstību Liepājā. Tādēļ, noslēdzot stipendijas līgumu, stipendiāts pēc kvalifikācijas iegūšanas, apņemas nodibināt nodarbinātības vai cita veida tiesiskās attiecības, vai jebkādā citā saimnieciskās vai uzņēmējdarbības formā nodrošināt savas specialitātes pakalpojumus Liepājas iedzīvotājiem. Pakalpojumu sniegšanas minimālais ilgums ir proporcionāls stipendijas saņemšanas laikam, bet ne mazāks kā trīs gadi. Piemēram, rezidentam, kurš stipendijai pieteicies pēdējā rezidentūras gadā un saņēmis to 11 mēnešus, ir nepieciešams strādāt Liepājā ne mazāk kā trīs gadus pēc kvalifikācijas iegūšanas, bet rezidents, kurš stipendiju saņem, sākot ar pirmo rezidentūras gadu, studē 5 gadus un stipendiju ir saņēmis 55 mēnešus (11×5) ir jānostrādā 5 gadi.  Šobrīd spēkā ir Liepājas pilsētas domes saistošie noteikumi Nr.13 "Par Liepājas pilsētas pašvaldības stipendiju piešķiršanu". Saskaņā ar Pašvaldību likuma Pārejas noteikumu 6. punktu dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu. Izvērtējot saistošo noteikumu saturu, izstrādāta jauna saistošo noteikumu redakcija, kas noteic pašvaldības stipendiju piešķiršanas kārtību.  Ņemot vērā, ka stipendiju piešķiršana ir uz āru vērsta darbība, atlasot stipendiātus konkursa kārtībā, lai nodrošinātu šīs procedūras atklātumu, caurskatāmību un vienlīdzīgas attieksmes principu, nav saskatāma cita efektīva iespējama alternatīva, kas neparedzētu tiesiskā regulējuma izstrādi. |
| 1. Fiskālā ietekme uz pašvaldības budžetu | Saistošo noteikumu izpilde notiks pašvaldības kārtējā gada budžeta ietvaros, plānojot izdevumus iepriekšējā gada apmērā.  Izdevumu apmērs uz vienu rezidentu gadā plānots 5 500 euro. Izdevumu apmērs par vienu maģistrantu gadā plānots 3 150 euro un vienu pilna laika augstākās izglītības programmā studējošo 2 750. Pēc iepriekšējā gada izdevumiem un stipendiju konkursa rezultātiem stipendiju saņem 13 stipendiāti. Kopējie plānotie pašvaldības izdevumi 2022. gadā 210 947 euro. Ņemot vērā stipendiju konkursu rezultātus iepriekšējos trīs gados, nav prognozējams, ka saņemto stipendiju pieteikumu skaits būtiski palielināsies.  Nav paredzēta ietekme uz citām pozīcijām budžeta ieņēmumu vai izdevumu daļā, kā arī nav nepieciešami papildu resursi sakarā ar jaunu institūciju vai darba vietu veidošanu, lai nodrošinātu saistošo noteikumu izpildi. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Ar saistošajiem noteikumiem Tiek veicināta studējošo atgriešanās pēc studijām Liepājā, uzlabota veselības aprūpes un citu sabiedrībai nozīmīgu pakalpojumu pieejamība un kvalitāte iedzīvotājiem.  Prognozējams, ka jauno speciālistu piesaiste uzlabos cilvēku veselību, ņemot vērā, ka ilgtermiņā paaugstināsies kvalificētu speciālistu pieejamība, kā arītiks nodrošinātas vienlīdzīgas tiesības un iespējas veselības jomā – stipendiātiem tiek nodrošinātas vienlīdzīgas tiesības un iespējas stipendijas saņemšanā.  Ar saistošiem noteikumiem netiks radītas jaunas tiesības vai uzlikti jauni pienākumi iedzīvotājiem. Saistošie noteikumi uzliek pienākumu stipendiju saņēmējiem nodrošināt veselības u.c. pakalpojumu pieejamību Liepājā.  Prognozējams, ka, lai izpildītu nodarbinātības pienākumu, atsevišķās jomās, piemēram, ģimene ārsts, zobārsts tiks veidotas privātprakses. Kvalificētu speciālistu piesaiste veicinās arī esošo uzņēmumu attīstību dažādās jomās, piemēram, veselības aprūpes, sociālajā un izglītības jomā, uzlabojot šo pakalpojumu pieejamību iedzīvotājiem.  Saistošo noteikumu tiesiskā regulējuma mērķgrupa ir izglītojamie. Saistošie noteikumi netiešā veidā skar arī pašvaldības kapitālsabiedrības un citas privātpersonas, kuras sniedz sabiedriski nozīmīgus pakalpojumus pašvaldības atbalstītajās jomās, neuzliekot tām jaunus pienākumus, neierobežojot pakalpojumu sniegšanu un nodrošinot vienādas tiesības un iespējas. Speciālistu piesaiste veicina kvalificētu speciālistu atgriešanos Liepājā un cilvēkresursu pieejamību kapitālsabiedrībām, kas sniedz pakalpojumus pašvaldības autonomo funkciju jomās.  Saistošie noteikumi neierobežo uzņēmējdarbības vidi un neietekmē konkurenci. |
| 1. Ietekme uz administratīvajām procedūrām un to izmaksām | Institūcija, kurā privātpersona var vērsties saistošo noteikumu piemērošanā – Liepājas valstspilsētas pašvaldības Stipendiju piešķiršanas komisijā (turpmāk – arī komisija). Sūdzības par komisijas rīcību, tostarp konkursa norisi, izskata Liepājas valstspilsētas pašvaldības dome.  Komisija veiks konkursu izsludināšanu, pieteikumu izvērtēšanu, lēmuma pieņemšanu, līgumu noslēgšanas administrēšanu, līguma saistību izpildes, stipendiātu iesniegto sekmju izrakstu, stipendiju apturēšanas, atjaunošanas un pārtraukšanas kontroli. |
| 1. Ietekme uz pašvaldības funkcijām un cilvēkresursiem | Saistošie noteikumi ir izstrādāti Pašvaldību likuma 4. panta pirmās daļas 6. un 12. punktā minēto pašvaldības autonomo funkciju - veselības aprūpes nodrošināšanas un saimnieciskās darbības sekmēšanas īstenošanai.  Pašvaldības cilvēkresursi, kas tiks iesaistīti saistošo noteikumu īstenošanā – Stipendiju piešķiršanas komisijas locekļi. Komisijai jauni pienākumi un uzdevumi netiek uzlikti, jaunas darba vietas netiek veidotas. |
| 1. Informācija par izpildes nodrošināšanu | Saistošo noteikumu izpildē iesaistītās institūcijas ir Stipendiju piešķiršanas komisija, Liepājas valstspilsētas pašvaldības dome, Liepājas pilsētas pašvaldības iestāde “Liepājas pilsētas pašvaldības administrācija” un citas atbilstošās nozares institūcijas, kuru kompetencē ietilpst pašvaldībai nepieciešamo speciālistu piesaiste. Papildu resursi saistošo noteikumu izpildei nav nepieciešami. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir piemēroti leģitīmā mērķa sasniegšanai un tās rīcība ir atbilstoša. Stipendiju piešķiršanas konkursa rezultātā pašvaldībā ik gadu darbu uzsāk speciālisti veselības aprūpes jomā, tādējādi nodrošinot veselības aprūpes pakalpojumus pieejamākus iedzīvotājiem. Saistošie noteikumi neuzliek indivīdam pamattiesību ierobežojošus pienākumus. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošana tiks veikta atbilstoši Pašvaldību likuma 46.panta trešajā daļā noteiktajam - informācija ievietota pašvaldības tīmekļvietnē www.liepaja.lv un sniegtas iespējas ikvienam interesentam iesniegt savus priekšlikumus un komentārus. |

Domes priekšsēdētājs Gunārs Ansiņš